**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VII. volebné obdobie**

Číslo: CRD-82/2017

### 361a

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361)** vo výboroch Národnej rady Slovenskej republiky v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre verejnú správu a regionálny rozvoj ako gestorský výbor k **vládnemu** **návrhu zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361)** podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 416 z 1. februára 2017 pridelila  **vládny návrh zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361)** na prerokovanie týmto výborom:

 **Ústavnoprávnemu výboru Národnej rady Slovenskej republiky**

 **Výboru Národnej rady Slovenskej republiky pre verejnú správu a regionálny rozvoj**

 **a**

**Výboru Národnej rady Slovenskej republiky pre ľudské práva a národnostné menšiny;**

 Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor** **Národnej rady Slovenskej republiky** uznesením č. 167 zo 14. marca 2017 s návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi.**

 **Výbor Národnej rady Slovenskej republiky pre verejnú správu a regionálny rozvoj** uznesením č. 80 z 20. marca 2017 s návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi.**

 **Výbor** **Národnej rady Slovenskej republiky** **pre ľudské práva a národnostné menšiny**  uznesením č. 42 zo 14. marca 2017 s návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi.**

**IV.**

 Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy:

V čl. I bod 3 znie:

„3. § 4 znie:

„§ 4

 (1) Sťažnosťou podľa tohto zákona nie je podanie, ktoré

má charakter dopytu, vyjadrenia, názoru, žiadosti, podnetu alebo návrhu,

poukazuje na konkrétne nedostatky v činnosti orgánu verejnej správy, ktorých odstránenie alebo vybavenie je upravené osobitným predpisom,2)

je sťažnosťou podľa osobitného predpisu,3)

smeruje proti rozhodnutiu orgánu verejnej správy vydanému v konaní podľa osobitného predpisu,4)

smeruje proti záverom kontroly, auditu, dohľadu, dozoru alebo inšpekcie podľa osobitného predpisu,4a)alebo

obsahuje utajované skutočnosti alebo z obsahu ktorého je zrejmé, že jeho vybavením ako sťažnosti podľa tohto zákona by došlo k ohrozeniu utajovaných skutočností podľa osobitného predpisu.4b)

(2) Sťažnosťou podľa tohto zákona nie je ani podanie

a) orgánu verejnej správy, v ktorom upozorňuje na nedostatky v činnosti iného orgánu verejnej správy,

b) osoby poverenej súdom na výkon verejnej moci.5)

 (3) Podanie podľa odseku 1 písm. a), b), d), e) a f) alebo podľa odseku 2 písm. a) a b) označené ako sťažnosť, orgán verejnej správy odloží, o čom toho, kto podanie podal písomne upovedomí do 15 pracovných dní od doručenia podania s uvedením dôvodu. Orgán verejnej správy takéto podanie neodloží, ak je príslušný podanie vybaviť podľa osobitného predpisu.

(4) Podanie podľa odseku 1 písm. c) orgán verejnej správy vybaví podľa osobitného predpisu.3) Ak na jeho vybavenie nie je príslušný, postúpi podanie orgánu verejnej správy, ktorý je na jeho vybavenie príslušný podľa osobitného predpisu3) a súčasne to oznámi tomu, kto podanie podal. Na postúpenie takejto sťažnosti sa vzťahuje lehota podľa § 9.

(5) Podanie podľa odseku 1 písm. d), z ktorého je zrejmé, že smeruje proti rozhodnutiu, ktoré nie je právoplatné, orgán verejnej správy vybaví podľa osobitného predpisu.4) Ak na vybavenie podania podľa odseku1 písm. d) nie je orgán verejnej správy príslušný, postúpi takéto podanie do piatich pracovných dní od jeho doručenia orgánu, ktorý napadnuté rozhodnutie vydal, o čom upovedomí toho, kto podanie podal.“.

Poznámky pod čiarou k odkazom 2 až 4b znejú:

„2) Napríklad Trestný poriadok, Správny súdny poriadok, zákon č. 85/1990 Zb. o petičnom práve v znení neskorších predpisov, zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov.

3) Napríklad § 218a až 218c zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení zákona č. 280/1999 Z. z., § 48 ods. 1 písm. e) zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona č. 623/2005 Z. z., § 65da ods. 2 zákona č. 4/2001 Z. z. o Zbore väzenskej a justičnej stráže v znení zákona č. 386/2015 Z. z., § 59 ods. 1 písm. h) a § 65 zákona č. 400/2009 Z. z. o štátnej službe a o zmene a doplnení niektorých zákonov v znení zákona č. 301/2016 Z. z.

4) Napríklad § 46 zákona č. 71/1967 Zb. o správnom konaní (správny poriadok),
§ 63 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

4a) Napríklad zákon č. 563/2009 Z. z. v znení neskorších predpisov, § 98 až 104 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon Národnej rady Slovenskej republiky č. 162/1995 Z. z. v znení neskorších predpisov, zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov, zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov, zákon č. 461/2003 Z. z. o sociálnom poistení v znení neskorších predpisov, zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, zákon č. 250/2007 Z. z. v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov.

4b) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.“.

Poznámka pod čiarou k odkazu 5a sa vypúšťa.“.

V čl. I bode 3 v § 4 ods. 1 písm. b) sa slová „iným právnym“ nahrádzajú slovom „osobitným“.

V čl. I bode 3 v § 4 ods. 1 písm. d) sa slová „iného právneho“ nahrádzajú slovom, „osobitného“.

V čl. I bode 3 v § 4 ods. 3 sa slová „iného právneho“ nahrádzajú slovom, „osobitného“.

V uvedených prípadoch ide o legislatívno-technickú úpravu a to zosúladenie s bodom 18 prílohy č. 2 k Legislatívnym pravidlám tvorby zákonov.

Doplnením odseku 2 v § 4 do návrhu novely zákona o sťažnostiach sa reaguje na vypustenie v § 4 ods. 2 písm. c) platného zákona o sťažnostiach, ktoré bolo zapracované zákonom č. 386/2015 Z. z., ktorým sa dopĺňal zákon č. 4/2001 Z. z. o Zbore väzenskej a justičnej stráže v znení neskorších predpisov a doplnil sa zákon č. 9/2010 Z. z. o sťažnostiach v znení zákona č. 289/2012 Z. z.

Podľa § 4 ods. 1 písm. c) sťažnosťou podľa tohto zákona nie je podanie, ktoré je sťažnosťou podľa osobitného predpisu3) a v poznámke pod čiarou k odkazu 3 sa odkazuje okrem iných zákonov aj na § 65da ods. 2 zákona č. 4/2001 Z. z. Vzhľadom na túto úpravu nie je potrebná aj osobitná úprava vo vzťahu k sťažnosti obvineného a odsúdeného v § 4 ods. 2 písm. c), keďže táto sťažnosť je zaradená aj medzi podania podľa § 4 ods.1 písm. c).

V § 4 ods. 5 druhej vete sa súčasne vykonáva legislatívno-technická úprava, kde sa slovo „ods.“ nahrádza slovom „odseku“**.** Ide o zosúladenie s bodom 51 prílohy č. 2 k Legislatívnym pravidlám tvorby zákonov **.**

V § 4 ods. 5 druhej vete sa dopĺňajú slová „od jeho doručenia“ a to z dôvodu správneho určenia dňa, od ktorého začína plynúť lehota piatich pracovných dní na postúpenie podania.

Súčasne sa upravujú citácie v poznámke pod čiarou k odkazu 4a) v súlade s prílohou č. 2 k Legislatívnym pravidlám tvorby zákonov.

Poznámka pod čiarou k odkazu 5a) sa vypúšťa z dôvodu vypustenia v § 4 ods. 2 písm. c).

Ústavnoprávny výbor NR SR

 **Gestorský výbor odporúča schváliť.**

V čl. I sa vypúšťa bod 4.

Ostatné body sa primerane prečíslujú.

Znenie novelizačného bodu 4 vrátane znenia poznámok pod čiarou sa presúva do novelizačného bodu 3 a to z dôvodu uvedenia celého paragrafového znenia § 4.

Ústavnoprávny výbor NR SR

 **Gestorský výbor odporúča schváliť.**

V čl. I bode 5 v § 5 odsek 5 znie:

„(5) Ak sťažnosť podaná v elektronickej podobe nie je autorizovaná podľa osobitného predpisu,6) ani odoslaná prostredníctvom prístupového miesta, ktoré vyžaduje úspešnú autentifikáciu sťažovateľa,6a) sťažovateľ ju musí do piatich pracovných dní od jej podania potvrdiť a to vlastnoručným podpisom, jej autorizáciou podľa osobitného predpisu6) alebo jej odoslaním prostredníctvom prístupového miesta, ktoré vyžaduje úspešnú autentifikáciu sťažovateľa,6a)inak sa sťažnosť odloží. O odložení sťažnosti a dôvodoch jej odloženia orgán verejnej správy písomne upovedomí sťažovateľa do 15 pracovných dní od odloženia. Sťažovateľom sa na účely odsekov 4 a 5 rozumie aj osoba oprávnená konať v mene právnickej osoby. Lehota na vybavenie sťažnosti začína plynúť prvým pracovným dňom nasledujúcim po dni doručenia potvrdenia sťažnosti. Ak potvrdenie sťažnosti obsahuje iné údaje ako sťažnosť podaná v elektronickej podobe, orgán verejnej správy sťažnosť podanú v elektronickej podobe odloží.“.

Doterajšie navrhované znenie v § 5 ods. 5 bolo potrebné zmeniť, aby v aplikačnej praxi nespôsobovalo nejasnosti pri výklade tohto odseku. Nové znenie je jednoznačnejšie a prehľadnejšie pri podávaní sťažnosti a to v prípade, ak sťažovateľ odošle sťažnosť v elektronickej podobe prostredníctvom e-mailu (elektronická pošta) na zverejnenú adresu elektronickej pošty alebo elektronickej podateľne príslušného orgánu verejnej správy avšak bez toho, aby sťažnosť podpísal. Takúto sťažnosť musí sťažovateľ do piatich pracovných dní od jej podania potvrdiť, ktoré môže vykonať troma spôsobmi, inak sa sťažnosť odloží. Ak potvrdenie sťažnosti obsahuje iné údaje ako sťažnosť podaná v elektronickej podobe (e-mailom), orgán verejnej správy sťažnosť podanú v elektronickej podobe (e-mailom) odloží.

Ústavnoprávny výbor NR SR

 **Gestorský výbor odporúča schváliť.**

V čl. I bode 5 v § 5 ods. 6 sa slová „odsekov 4 alebo 5“ nahrádzajú slovami „odseku 4 alebo odseku 5“.

Legislatívno-technická úprava vnútorných odkazov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 5 v § 5 ods. 8 sa slová „ktorý je uvedený ako prvý a uvádza údaje podľa odseku 2“ nahrádzajú slovami „ktorý ako prvý uvádza údaje podľa odseku 2“.

Zmena je zavedená z dôvodu jasnej špecifikácie, ktorému sťažovateľovi sa majú doručovať písomnosti súvisiace s vybavovaním sťažnosti, ktorú podalo viac sťažovateľov spoločne a nie je v nej určené, komu z nich sa majú doručovať.

Ústavnoprávny výbor NR SR

 **Gestorský výbor odporúča schváliť.**

V čl. I bode 5 v § 6 ods. 1 písm. a) sa slová „odseku 2“ nahrádzajú slovami „ods. 2“ a slová „odsekov 4 alebo 5“ sa nahrádzajú slovami „§ 5 ods. 4 alebo ods. 5“.

Legislatívno-technická pripomienka. Zosúladenie s bodom 51 prílohy č. 2 k Legislatívnym pravidlám tvorby zákonov.

 Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 5 v poznámke pod čiarou k odkazu 6b sa v názve zákona č. 599/2001 Z. z. slovo „obvodnými“ nahrádza slovom „okresnými“.

Opravuje sa názov zákona citovaného v poznámke pod čiarou – zákon č. 599/2001 Z. z. o osvedčovaní listín a podpisov na listinách okresnými úradmi a obcami v znení neskorších predpisov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 6 v § 7 ods. 2 sa slovo „zákona“ nahrádza slovom „predpisu“.

Legislatívno-technická úprava. Zosúladenie s bodom 18 prílohy č. 2 k Legislatívnym pravidlám tvorby zákonov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 7 sa slová „druhej vete za slovami „o svojej osobe“ sa“ nahrádzajú slovami „sa na konci“.

Legislatívno-technická úprava. Znenie úvodnej vety novelizačného bodu sa zosúlaďuje s bodom 30 prílohy č. 2 k Legislatívnym pravidlám tvorby zákonov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 9 v § 11 ods. 3 posledná veta znie: „O vzniku sporu a neplynutí lehoty sťažovateľa písomne upovedomí orgán verejnej správy, v ktorom spor o príslušnosť vznikol.“.

Navrhovaná zmena vychádza zo skutočnosti, že lehota na vybavenie sťažnosti začína plynúť až po rozhodnutí o spore, pretože dovtedy ešte nie je známe, ktorý orgán verejnej správy bude sťažnosť vybavovať.

Ústavnoprávny výbor NR SR

 **Gestorský výbor odporúča schváliť.**

V čl. I bode 10 v § 11 ods. 4 poslednej vete sa slová „ktorým skončilo prerušenie plynutia lehoty na vybavenie sťažnosti.“ nahrádzajú slovami „ktorým začala plynúť lehota na vybavenie sťažnosti.“.

Ide o zosúladenie so zmenou uvedenou v § 11 ods. 3 a zároveň aj  nadväznosť na § 13 ods. 3 návrhu zákona o sťažnostiach.

Ústavnoprávny výbor NR SR

 **Gestorský výbor odporúča schváliť.**

V čl. I bode 11 sa slová „tretej vete za slovami „s uvedením dôvodu“ sa“ nahrádzajú slovami „sa na konci“.

Legislatívno-technická úprava. Znenie úvodnej vety novelizačného bodu sa zosúlaďuje s bodom 30 prílohy č. 2 k Legislatívnym pravidlám tvorby zákonov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bod 18 znie:

„18. V § 17 ods. 3 sa na konci pripája táto veta: „Iné osoby poskytnú súčinnosť najneskôr do desiatich pracovných dní od doručenia žiadosti o súčinnosť.“.“.

Jednoznačným spôsobom sa ustanovuje, že aj v prípade poskytnutia súčinnosti od iných osôb je lehota desať pracovných dní od doručenia žiadosti o súčinnosť.

Ústavnoprávny výbor NR SR

 **Gestorský výbor odporúča schváliť.**

V čl. I. bode 27 v § 21 ods. 6 druhá veta znie: „Správnosť vybavenia opakovanej sťažnosti orgán verejnej správy opätovne neprekontroluje a ďalšiu opakovanú sťažnosť odloží podľa § 6 ods. 1 písm. e), o čom sťažovateľa neupovedomí.“.

Účelom navrhovanej úpravy v § 21 ods. 6 je zabrániť k rôznemu výkladu tohto ustanovenia. Pri správnosti vybavenia ide o opakovanú sťažnosť, ktorú orgán verejnej správy opätovne neprekontroluje. Zároveň sa spresňuje, že orgán verejnej správy odloží ďalšiu opakovanú sťažnosť.

Ústavnoprávny výbor NR SR

 **Gestorský výbor odporúča schváliť.**

V čl. I bode 29 sa za slová „sa vypúšťajú slová „alebo odložením“ a“ vkladá slovo „slová“.

Legislatívno-technická úprava.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

V čl. I bode 33 v § 26a sa slovo „dokončia“ nahrádza slovom „vybavia“.

Zosúladenie terminológie návrhu zákona so zákonom č. 9/2010 Z. z. o sťažnostiach v znení neskorších predpisov, v ktorom sa v prechodných ustanoveniach používa spojenie „vybavovať podanie“, naopak v celom zákone nie je použité spojenie „dokončiť podanie“.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

 V čl. II sa slová „1. apríla“ nahrádzajú slovami „1. júna“.

Súčasne sa vykoná súvisiaca úprava v prechodnom ustanovení v čl. I bode 33 – v nadpise § 26a sa slová „1. apríla“ nahradia slovami „1. júna“, v § 26a sa slová „1. aprílom“ nahradia slovami „1. júnom“ a slová „31. marca“ sa nahradia slovami „31. mája“.

Posunutie dátumu účinnosti návrhu zákona sa navrhuje vzhľadom na priebeh a dĺžku legislatívneho procesu v Národnej rade Slovenskej republiky, potrebu dodržania lehoty podľa čl. 102 ods. 1 písm. o) Ústavy Slovenskej republiky a tiež lehoty pre publikáciu zákona v Zbierke zákonov Slovenskej republiky.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre ľudské práva a národnostné menšiny

 **Gestorský výbor odporúča schváliť.**

 **V.**

 Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

hlasovať spoločne o bodoch 1 až 17, s  odporúčaním gestorského výboru **schváliť**.

**VI.**

 Gestorský výbor na základe stanovísk výborov k**vládnemu návrhu zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361)** odporúča Národnej rade Slovenskej republiky predmetný návrh zákona **schváliť** ( v znení schválených pozmeňujúcich a doplňujúcich návrhov uvedených v tejto spoločnej správe. )

Spoločná správa výborov Národnej rady Slovenskej republiky o prerokovaní **vládneho návrhu zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361a)** bola schválená uznesením gestorského výboru č. **86** z**21. marca 2017**.

Týmto uznesením výbor zároveň poveril spoločného spravodajcu **Stanislava Kmeca,** aby na schôdzi Národnej rady Slovenskej republiky pri rokovaní o predmetnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Boris K o l l á r, v.r.**

predseda

Výboru NR SR pre verejnú správu a regionálny rozvoj

V Bratislave 21. marca 2017